b'\n_START_ARTICLE_\nSleepy John Estes\n_START_SECTION_\nBakgrunn\n_START_PARAGRAPH_\nJohn Estes\' far, en sm\xc3\xa5bruker som ogs\xc3\xa5 spilte gitar, tok med seg familien til Brownsville i Tennessee i 1915, og Brownsville skulle bli Sleepy Johns hjem gjennom det meste av livet. Sleepy John arbeidde som gardsarbeider da han i en alder av 19 \xc3\xa5r begynte \xc3\xa5 opptre lokalt sammen med munnspilleren Hammie Nixon og gitaristen Yank Rachell. Disse tre spilte seinere mer og mindre fast sammen i over femti \xc3\xa5r.\n_START_SECTION_\nMusiker\n_START_PARAGRAPH_\nEstes debuterte som grammofonartist for Victor Records i Memphis i 1929. Seinere gjorde han ogs\xc3\xa5 innspillinger for Decca og Bluebird. Sine siste tidlige innspillinger gjorde han i 1941. Bortsett fra en sesjon i Sun Studio i Memphis i 1952 var Estes deretter borte fra offentligheten i tjue \xc3\xa5r._NEWLINE_Da interessen for opprinnelig blues gjenoppstod p\xc3\xa5 1960-tallet, og jakten p\xc3\xa5 bluesens fedre begynte, ble Estes oversett fordi alle trodde at han var d\xc3\xb8d. I 1962 ble han imidlertid oppsporet; han hadde da mista synet og levde i ytterste fattigdom. Han lot seg overtale til \xc3\xa5 opptre igjen, og det ble gjort nye innspillinger med han.\n_START_SECTION_\nStil og repertoar\n_START_PARAGRAPH_\nEstes\' gitarspill er enkelt og grunnleggende, og han verdsettes h\xc3\xb8yest som sanger. Sangen s\xc3\xa6rpreges av en veksling mellom utrop og et jevnere stemmeleie, og gir assosiasjoner til bluesens opphav i svarte arbeidssanger med oppsang og svar. Han har en meget fin timing som underbygges av tramping med foten._NEWLINE_Tekstene baserer seg p\xc3\xa5 hendelser i hans eget liv eller personer som han kjenner fra hjembyen. Sm\xc3\xa5byens advokat ("Lawyer Clark Blues"), den lokale bilreparat\xc3\xb8ren ("Vassie Williams\' Blues"), og ei kj\xc3\xa6rlighetss\xc3\xb8kende ten\xc3\xa5ringsjente ("Little Laura Blues") har alle f\xc3\xa5tt sin sang. Teksten kan handle om jordbrukssp\xc3\xb8rsm\xc3\xa5l ("Working Man Blues") eller om hans anstrengelser for \xc3\xa5 n\xc3\xa5 en opptakssesjon ved \xc3\xa5 hoppe p\xc3\xa5 et godstog ("Special Agent (Railroad Police Blues)").'